  Туспуктэм: Руслан Нуриахметов Майя Бывальцева Выль ар уе но со бере шутэтскон нуналъёсы асьмеос тросгес ческыт сиёнъёс, пыжиськемъёс сиыны, оглом тросгес сиськыны дышемын. Сяме пырем «Оливье», «Сельд под шубой» салатъёс, пельянянь котькуд ӝӧк вылын луэ, дыр. Со борды чекыт юонъёс, лавкаысь сокъёс ватсасько на. Кус котырысь мултэс сантиметръёсты шӧдтонтэм вылысь, ми тодыны малпам, кызьы шулдыръяськон нуналъёсты тазалык но мугор понна изъянтэк ортчытыны. Пайдаё ӵектонъёс курыса, терпавет-эмчилы но диетологлы Екатерина Пятышиналы вазиським. Нырысетӥез, азьвыл ик малпано, мар пуктоды Выль ар ӝӧк вылэ. Трос кулэ ӧвӧл, уйшор бере сием уг поты ни, пусъе эмчи. (Тодэ ваёно ке, со зэмзэ но озьы! – ред.). Майонезэз лавкаысь басьтэм интые лэсьтэ асьтэос! Со туж ик секыт ӧвӧл, вотэсын туж трос рецептъёс. Ческыт сиёнъёсы (десертъёсы) сакыр ӧжытгес понэ, нош эшшо умойгес луоз куасьтэм емышъёслэсь но мульыослэсь кампетъёс лэсьтыны. Та уж борды пиналъёсты но шумпотыса басьтӥськозы, дыр. Жарить карем сӥлез пыжеменыз яке пичи тыл вылын шӧмтурынъёсын но бакча сиёнъёсын пӧзьтэменыз воштэ. Емышъёсын но бакча сиёнъёсын корзина пуктэ. « Праздник ӝӧк кӧт шугомытозь сиськон понна уг пуктӥськы, со семьяен лякыт вераськон куспын пичияк куртчон понна гинэ кулэ » Екатерина Пятышина, терапевт, диетолог «Кизер калориосты» но чаклалэ. Праздник дыръя асьмеос, «лэзьымтэ» сиёнъёсты сием сяна, трос ческыт юонъёсты юиськом. Умойгес луоз куасьтэм емышъёслэсь компот пӧзьтыны яке огшоры ву юыны. « Оглом, Выль аре, мукет нуналъёсы сямен ик, жарить каремезлэсь, пыжиськемъёслэсь но укыр коньытэзлэсь возиськоно. Но вань шонер майонезэн салатъёс, емышъёс, бакча сиёнъёс, курег сӥль, чорыг, заерзьын будэм лулосъёслэсь сиёнъёс но пайдаё десертъёс, кылсярысь, кузятэмлэсь » Екатерина Пятышина, терапевт, диетолог Выль арез пусйыны ӧд на ке октӥське, оскиськом, тебере вузкаронниетӥ эмчилэсь ӵектонъёссэ лыдэ басьтыса ветлоды! Тегъёс: сиён-юонъёс Выльар Удмуртия  